詠雪
作者：歐陽修
朝代：宋

paragraphs: 至日陽初復，豐年瑞遽臻。
飄颻初未積，散漫忽無垠。
萬木青煙滅，千門白晝新。
往來衝更合，高下著何勻。
望好登長榭，平堪走畫輪。
馬寒毛縮蝟，弓勁力添鈞。
客醉看成眩，兒嬌咀且顰。
虛堂明永夜，高閣照清晨。
樹石詩翁對，川原獵騎陳。
凍狐迷舊穴，饑雀噪空囷。
此土偏宜稼，而予濫長人。
應須待和暖，載酒共行春。